La regenza è d'accord cun las midadas en l'ordinaziun federala davart la concessiun per transports da persunas

La regenza grischuna sustegna las midadas en l'ordinaziun davart la concessiun per transports da persunas che vegnan proponidas da la confederaziun.

Questas midadas miran ad ina liberalisaziun dals transports professiunals da persunas tranter ils eroports svizzers e las destinaziuns turisticas. Sco che la regenza constatescha en sia resposta da consultaziun, èn ils giavischs dal chantun Grischun vegnids resguardads per gronda part.

Da nov vegn il transport da turistas e da turists da gruppa definì adina sco traffic occasiunal e na basegna pia betg pli ina concessiun. A l'avis da la regenza è ina tala soluziun simpla e concisa zunt impurtanta per l'attractivitad turistica da la Svizra. Ultra da quai beneventa la regenza ch'ins ha chattà ina soluziun naziunala per la concessiun da turistas individualas e da turists individuals sco er ch'ins ha restrenschì la gruppa d'utilisadras e d'utilisaders sin passagieras e sin passagiers d'aviun.

La regenza sustegna il project legislativ "Swissness" mo cun resalvas

Da princip sustegna la regenza grischuna las stentas da la confederaziun per rinforzar la protecziun da la denominaziun "Svizra" e da la crusch svizra a l'interiur ed a l'exteriur dal pajais. En sia resposta da consultaziun agiunscha ella dentant er intginas resalvas tar il project legislativ "Swissness". Il project sto vegnir accordà stringentamain cun las regulaziuns svizras vertentas davart las indicaziuns da provegnientscha u davart las denominaziuns d'origin. En quest connex renviescha la regenza en spezial a la discrepanza dal criteri, tenor il qual stuessan resultar 60 pertschient dals custs da producziun al lieu d'origin. Quai stat en cuntradicziun cun autras disposiziuns vertentas. Uschia pretenda la regenza che products regiunals tradiziunals ch'èn vegnids inscrits e ch'èn oriunds da la Svizra stoppian ademplir automaticamain las indicaziuns da provegnientscha tenor la lescha davart la protecziun da marcas. Per la regenza na fissi betg acceptabel, sche per la pulpa per exempel, ch'è inscritta cun ina indicaziun geografica protegida, na dastgass betg vegnir utilisada la denominaziun da provegnientscha.

Las simplificaziuns da l'examinaziun ecologica sco er dal dretg da recurs da las associaziuns èn bainvegnidas

La regenza grischuna beneventa la revisiun che la confederaziun propona da l'ordinaziun davart l'examinaziun ecologica (OEE) sco er da l'ordinaziun davart la designaziun da las organisaziuns per la protecziun da l'ambient sco er per la protecziun da la natira e da la patria che han il dretg da far recurs (ODO). Las adattaziuns èn daventadas necessarias pervia da la revisiun da la lescha federala davart la protecziun da l'ambient e da la lescha federala davart la protecziun da la natira e da la patria. La revisiun ha la finamira da simplifitgar las examinaziuns ecologicas e da reducir l'abus tar il dretg da recurs da las associaziuns. Las midadas da las disposiziuns da la OEE augmentan la segirezza giuridica, simplifitgeschan l'execuziun ed han in effect d'acceleraziun sin las proceduras, scriva la regenza en sia resposta da consultaziun. L'agiunta a la OEE cun la glista dals indrizs suttamess a l'examinaziun ecologica è er vegnida repassada. Per divers tips d'indrizs vegnan proponidas autras limitas minimalas ch'èn per regla pli autas. La regenza è perencletga cun la gronda part da las midadas proponidas, dentant betg cun tuttas. La revisiun da la ODO concretisescha l'activitad economica ch'è anc permessa - sut las novas prescripziuns legalas - a las organisaziuns per la protecziun da l'ambient e duai far pli transparenta lur activitad da recurs. Quai beneventa la regenza medemamain.

Segunda etappa da l'introducziun da la refurma da l'administraziun GRiforma

La regenza grischuna ha deliberà la missiva tar la segunda etappa da l'introducziun da la nova gestiun publica GRiforma. En quella vegnan descrittas la structura da las gruppas da products ed ils effects dals totalmain 9 posts da servetsch ch'èn vegnids vitiers da nov. Il cussegl grond vegn a tractar questa fatschenta durant la sessiun da zercladur 2008.

L'october 2006 aveva il cussegl grond concludì d'introducir en etappas la nova gestiun publica tenor ils princips da GRiforma en tut l'administraziun chantunala. En in'emprima etappa han gia 18 posts da servetsch introducì GRiforma per il 1. da schaner 2008. En la segunda etappa suondan ussa 9 ulteriurs posts da servetsch che vegnan ad applitgar la nova gestiun publica a partir dal cumenzament da l'onn 2009.

La missiva cuntegna infurmaziuns detagliadas davart la structura da las gruppas da products e davart l'effect politic che duai vegnir cuntanschì tar mintga gruppa da products dals singuls posts da servetsch. Questas gruppas da products e quests effects ston vegnir concludids dal cussegl grond. En quest connex è la structura da las gruppas da products impurtanta tant enavant, ch'il cussegl grond fixescha en l'avegnir ils preventivs globals sin questa basa. Cun formular l'effect determinescha il parlament ultra da quai la direcziun, en la quala las prestaziuns da l'administraziun duain ir.

La cuntraproposta tar l'iniziativa dal pievel "Gea a la medischina cumplementara" vegn sustegnida

La regenza grischuna sustegna la cuntraproposta tar l'iniziativa dal pievel "Gea a la medischina cumplementara" ch'è vegnida concludida dal cussegl dals chantuns. La cuntraproposta dal cussegl dals chantuns mussa la via per renconuscher la medischina cumplementara sin il stgalim da la constituziun. Sche l'iniziativa vegniss acceptada, chaschunass ella custs enorms en ils fatgs da sanadad pervia da sia pretensiun cumplessiva, constatescha la regenza en sia posiziun envers la cumissiun per segirezza sociala e sanadad dal cussegl naziunal.

La regenza è da princip d'accord cun la revisiun parziala da la lescha davart l'assicuranza cunter la dischoccupaziun

La regenza grischuna è da princip d'accord cun la revisiun parziala da la lescha davart l'assicuranza cunter la dischoccupaziun che vegn proponida da la confederaziun. Ella approvescha l'intenziun da basar l'assicuranza cunter la dischoccupaziun da nov sin in dumber da persunas dischoccupadas da 125'000. Il project ha ultra da quai la finamira da reducir ils debits ch'èn s'accumulads tar il fond per persunas dischoccupadas e da garantir la finanziaziun a lunga vista. Questas finamiras duain vegnir cuntanschidas tras respargns en la dimensiun da 480 milliuns francs sco er tras entradas supplementaras da quasi la medema dimensiun. Uschia è la regenza perencletga che per cuntanscher ina finanziaziun da lunga vista duai vegnir augmentada la deducziun ordinaria dal salari da 2.0 sin 2.2. pertschient. Per pudair reducir ils debits approvescha ella medemamain la proposta d'introducir in augment limità da la tariffa da contribuziun da 2.2. sin 2.4 pertschient.

Da vischnancas e da regiuns

- Mastrils: La revisiun parziala da la constituziun communala da la vischnanca da Mastrils, concludida da la radunanza communala dals 23 da november 2007, vegn approvada.

- Preaz: La revisiun parziala da la constituziun communala da la vischnanca da Preaz, concludida da la radunanza communala dals 12 da december 2007, vegn approvada.

- Igis: La revisiun parziala da la lescha da construcziun da la vischnanca dad Igis, concludida ils 25 da november 2007, vegn approvada cun ina correctura.

- Schlarigna: La revisiun parziala da la lescha da construcziun da la vischnanca da Schlarigna, deliberada ils 23 d'avrigl 2007, vegn approvada cun la remartga che la vischnanca vegnia puspè a stuair suttametter - tut tenor il resultat dal plan directiv regiunal - sia lescha da construcziun ad ina revisiun, e quai pertutgant las regulaziuns davart la construcziun d'abitaziuns secundaras.

- Pratval: La revisiun totala da la planisaziun locala da la vischnanca da Pratval dals 12 da november 2007 vegn approvada.

Contribuziuns chantunalas a differentas instituziuns

- Binaris da colliaziun a Favugn: Per construir ils binaris da colliaziun da la Kuoni SA a Favugn vegn garantida ina contribuziun chantunala da maximalmain 503'568 francs.

- Societad da musica da Roveredo: A la societad da musica da Roveredo vegn concedida ina contribuziun maximala da 12'300 francs per in'unifurmaziun nova.

Projects da vias

La regenza ha approvà totalmain 9'980'000 francs per construir e per sanar ils suandants trajects da vias:

- via d'Avras: lavurs d'impressari punt Parsagna; chasa Juppa - Podestatsch; chant da la val di Lei

- via sursilvana: lavurs d'impressari Garmischeras - Tscheppa; entaifer il vitg da Sumvitg

- via sursilvana da la vart dretga dal Rain: lavurs d'impressari Versomi - Valendau

- via d'Engiadina: lavurs d'impressari punt Pedra

- via da St. Antönien: lavurs d'impressari, dustanza dal Schanielbach

- via da Mut: lavurs d'impressari entaifer il vitg da Mut

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 13.03.2008